सेंसेक्स 99 अंक बढ़कर 62,724 पर बंद, IT सेक्टर में 1.51% की तेजी
BSE NSE Sensex Today, Stock Market Latest Updates  आज हफ्ते के पहले कारोबारी दिन यानी सोमवार (12 जून) को बढ़त देखने को मिल रही है। सेंसेक्स 34 अंक बढ़कर 62,659 के स्तर पर खुला है।
आज हफ्ते के पहले कारोबारी दिन यानी सोमवार (12 जून) को शेयर बाजार में बढ़त देखने को मिली है। सेंसेक्स 99 अंक बढ़कर 62,724 के स्तर पर बंद हुआ है। वहीं निफ्टी में भी 38 अंकों की तेजी रही, ये 18,601 के लेवल पर बंद हुआ। सेंसेक्स के 30 शेयरों में से 20 में तेजी और 10 में गिरावट देखने को मिली। आज ऊर्जा ग्लोबल का शेयर 19.81% चढ़ा है।
आज IT सेक्टर में 1.51% और रियल्टी में 1.41% की तेजी रही। वहीं, ऑयल एंड गैस सेक्टर 0.85% मजबूत हुआ। बैंक निफ्टी में 0.1% की गिरावट रही। रुपया अमेरिकी डॉलर के मुकाबले 4 पैसे मजबूत होकर 82.43 रुपए पर बंद हुआ। शुक्रवार को ये 82.42 रुपए पर बंद हुआ था।
ऊर्जा ग्लोबल के शेयर में अपर सर्किट
सोमवार को ऊर्जा ग्लोबल (Urja Global) के शेयरों में 19.81% की तेजी के साथ अपर सर्किट लगा। कंपनी के टेस्ला पावर USA के साथ पार्टनरशिप की जानकारी देने के बाद ये तेजी देखने को मिली है। कंपनी का शेयर आज 2.10 रुपए बढ़कर 12.70 रुपए पर पहुंच गया है।
टेस्ला पावर USA का एलन मस्क की कंपनी टेस्ला के साथ कोई संबंध नहीं है। टेस्ला पावर अमेरिका के डेलावेयर की कंपनी है। ये कार की बैटरी, इन्वर्टर बैटरी और टू-व्हीलर की बैटरी बनाती है। डिस्ट्रिब्यूशन चैनल और रिटेल के जरिए कंपनी भारत में है।
आज जारी होंगे महंगाई दर के आंकड़े
आज रिटेल महंगाई (CPI) और इंडस्ट्रियल प्रोडक्शन (IIP) का डेटा जारी किया जाएगा, जिस पर मार्केट की नजर रहेगी। भारत में एनुअल इन्फ्लेशन की दर 2023 के अप्रैल में घटकर 4.7% हो गई है, जो 2021 के अक्टूबर के बाद से सबसे कम है। यह मार्च में 5.7% थी।
शुक्रवार को मार्केट में रही थी गिरावट
इससे पहले शुक्रवार यानी 9 जून को शेयर मार्केट में गिरावट देखने को मिली थी। कारोबार के अंत में सेंसेक्स 223.01 अंक या 0.35% की गिरावट के साथ 62625 पर और निफ्टी 71 अंक या 0.3% की गिरावट के साथ 18563 पर बंद हुआ था। सेंसेक्स के 30 शेयरों में से 19 में गिरावट और 11 में तेजी देखने को मिली थी।